Iraani paramilitaarse organisatsiooni Basij liige räägib intervjuus oma rollist opositsiooni meeleavalduste mahasurumisel eelmiste nädalate jooksul. Samuti räägib ta varasemast tegevusest, mille hulgas on ka osavõtt tüdrukute vägistamisest enne nende hukkamist.    1979. aastal ajatolla Ruhollah Khomeini poolt rahvamiilitsana asutatud Basiji organisatsioon  allub revolutsioonilisele kaardiväele ja on ülilojaalne Khomeini järeltulijale ajatolla Ali Khameneile, vahendab Jerusalem Post.    Suurema osa meeleavaldajatevastastest vägivallaaktidest panid Basiji liikme sõnul toime 14-15-aastased väikestest küladest pärit noorukid, kes toodi suurlinnadesse, kus meeleavaldused aset leidsid.    "Need poisid teevad kõike, mida soovivad - sunnivad inimesi rahakotte tühjendama, võtavad poodidest ilma rahata kõike, mida tahavad ja käperdavad noori naisi.  Tüdrukud on nii hirmunud, et on vait ja lubavad poistel teha, mida tahavad," rääkis Basiji liige.    Intervjueeritud Basiji liige ühines organisatsiooniga 16-aastaselt. Sinna viis poisi tema ema, sest ei näinud poisil muidu mingit tulevikku. Isa oli sõjas Iraagiga surma saanud.    18-aastaselt oli ta ülemustele nii palju muljet avaldanud, et talle anti "au" abielluda ajutiselt noorte tüdrukutega, enne kui viimased surma mõisteti.    Islamivabariigis ei ole lubatud hukata noori  naisi, kui nad on neitsid. Seetõttu korraldatakse ööl enne hukkamist abielutseremoonia. Tüdrukuid sunnitakse seksuaalvahekorda vangivalvuriga.    Basiji liikme sõnul osutasid tüdrukud alati vastupanu, mistõttu pandi nende toidu sisse unerohtu. Hommikuks oli neil tühi pilk ja tundus, nagu nad oleksid tahtnud surra.    www.DELFI.ee